
স্যার ফজলে হাসান আবেদ শুধু একজন স্বনামধন্য ব্যক্তি নন, তিনি একটি প্রতিষ্ঠান। জীবনের উল্লেখযোগ্য অনেকটা সময় আমি কাটিয়েছি তার সঙ্গে সহকর্মী হিসেবে। সেটা অবশ্য বেশ পরের কথা। ১৯৭২ সালে সদ্য স্বাধীনতাপ্রাপ্ত যুদ্ধবিধ্বস্ত বাংলাদেশকে গড়ে তোলার কাজে যেসব সংগঠন অক্লান্ত পরিশ্রম ও নিষ্ঠার সঙ্গে কাজ করেছিল Bangladesh Rehabilitation Assistance Committee সেগুলোর অন্যতম। ফজলে হাসান আবেদ ছিলেন সেই বিশাল কর্মযজ্ঞের অন্যতম কর্মবীর। ১৯৭৪ সালে এই সংগঠনটিই Bangladesh Rural Advancement Committee (BRAC) হিসেবে আত্মপ্রকাশ করে। আবেদ ভাইয়ের হাত ধরে শাল্লা গ্রামের সেই সংগঠনটিই পরবর্তীকালে সারাবিশ্বে পরিচিতি লাভ করে। হ্যাঁ, তিনি নিজেকে 'আবেদ ভাই' হিসেবেই পরিচয় দিতে স্বাচ্ছন্দ্যবোধ করেন। কারণ এতে সহকর্মীদের সঙ্গে তার দূরত্ব অনেকটা হ্রাস পায় বলে তার ধারণা।

১৯৮০ সালের শেষ দিকে ব্র্যাকের নাম সারাদেশে খুব ছড়িয়ে পড়ে। তার মূল কারণ ছিল আইসিডিডিআরবি উদ্ভাবিত ওরস্যালাইন বানানোর পদ্ধতি দেশের কয়েক কোটি বাড়িতে গিয়ে ব্র্যাক কর্মীরা শিখিয়ে দেয়। এই বিরাট পরিকল্পনা প্রণয়ন, সফল বাস্তবায়ন এবং বিশেষ করে নিবিড়ভাবে পরিবীক্ষণ_ প্রতিটিতেই আবেদ ভাইয়ের প্রজ্ঞার প্রতিফলন পাওয়া যায়। প্রথম দিকে ব্র্যাকের কার্যক্রম ছিল গ্রামমুখী। পরবর্তী সময়ে ধীরে ধীরে শহরেও তা ছড়িয়ে পড়ে। ব্র্যাকের বেশ কিছু বাণিজ্যিক উদ্যোগ হিসেবে আসে আড়ং, ব্র্যাক প্রিন্টার্স ইত্যাদি। গত শতকের আশির দশকের শেষ দিকের কথা। আমি তখন বুয়েটে কাজ করি। বুয়েটের কয়েকটি প্রকাশনার জন্য আমাদের মুদ্রণ প্রতিষ্ঠান নির্বাচন করার প্রয়োজন হয়। তখন ব্র্যাকের মুদ্রণ প্রতিষ্ঠানের সঙ্গে আমরা কথা বলি এবং তাদের উন্নত মানের ছাপাখানা দেখে বুয়েটের প্রকাশনাগুলো সেখান থেকে ছাপাই।

এরপর থেকে ব্র্যাক সম্পর্কে আমার আগ্রহ সৃষ্টি হয়। ইতিমধ্যে কয়েকটি সামাজিক অনুষ্ঠানে আবেদ ভাইয়ের সঙ্গে দেখাও হয়। তার কাছে জানতে পারি, ঢাকা বিশ্ববিদ্যালয়ের পদার্থবিজ্ঞান বিভাগ ছেড়ে তার যুক্তরাজ্যে Naval Architectureপড়তে যাওয়ার কথা। আরও জানতে পারি, ১৯৭১ সালের মুক্তিযুদ্ধের প্রচারণায়, বিশেষ করে যুক্তরাজ্য ও ইউরোপের কয়েকটি দেশে জনমত সৃষ্টিতে তার সক্রিয় অংশগ্রহণের কথা। 

১৯৯৬ সালে আমি তখন তত্ত্বাবধায়ক সরকারের উপদেষ্টা এবং বিদ্যুৎ ও জ্বালানি মন্ত্রণালয়ের দায়িত্বে ছিলাম। একদিন হঠাৎ ফারুক আহমদ চৌধুরী অর্থাৎ আমাদের 'ফারুক ভাই'য়ের ফোন পাই। তিনি ততদিনে সফল কূটনীতিক হিসেবে দায়িত্ব পালন শেষ করে ব্র্যাকের উপদেষ্টা হিসেবে যোগ দিয়েছেন। তিনি ফোনে আমাকে বলেন, ঢাকা বিদ্যুৎ বিতরণ কর্তৃপক্ষ আড়ংয়ের বিদ্যুৎ সংযোগ বিচ্ছিন্ন করে দিয়েছে। খোঁজখবর নিয়ে সমস্যার সমাধান করার চেষ্টা করি এবং ওইদিনই বিদ্যুৎ সরবরাহ পুনঃস্থাপনের ব্যবস্থা করি। 

তখন ১৯৯৮ সাল। ব্র্যাক একটি আইটি ইনস্টিটিউট করার আয়োজন করেছে। সেই ইনস্টিটিউটের পরিচালক মেজর জেনারেল (অবসরপ্রাপ্ত) মুহাম্মদ সহুল আফজাল একদিন বুয়েটে আমার অফিসে এলেন। তিনি আমাকে ওই ইনস্টিটিউটের একাডেমিক অ্যাডভাইজরি কমিটির প্রধান হিসেবে দায়িত্ব গ্রহণ করার প্রস্তাব দিলেন। বস্তুত আমি তখন তথ্যপ্রযুক্তির উন্নয়নের সঙ্গে ঘনিষ্ঠভাবে সম্পৃক্ত ছিলাম। আমার মনে হলো, ব্র্যাক এ ধরনের একটি ইনস্টিটিউট করলে দেশে ভালো মানের কিছু তথ্যপ্রযুক্তিবিদ তৈরি করা সম্ভব হবে। আমি প্রস্তাবে সম্মতি দিলাম। এরপর ব্র্যাক একটি উন্নতমানের তথ্যপ্রযুক্তি ইনস্টিটিউট প্রতিষ্ঠায় সক্ষম হয়। এ বিষয়ে বিভিন্ন সময়ে বিভিন্ন অনুষ্ঠানে আবেদ ভাইয়ের সঙ্গে পরিচয়ের ঘনিষ্ঠতা বাড়ে। 

১৯৯৬ সালের পর থেকে আবেদ ভাই একটি বিশ্বমানের বিশ্ববিদ্যালয় প্রতিষ্ঠার উদ্যোগ নেন। ব্র্যাকের পক্ষ থেকে ব্র্যাক ইউনিভার্সিটি প্রতিষ্ঠার প্রাথমিক পদক্ষেপ হিসেবে একটি feasibility study I project document তৈরি করা হয়। এর নেতৃত্ব দেন Swarthmore College-এর প্রাক্তন প্রেসিডেন্ট খ্যাতনামা শিক্ষাবিদ ড. ডেভিড ফ্রেজার। এ ছাড়া হার্ভার্ড বিশ্ববিদ্যালয়ের প্রাক্তন প্রেসিডেন্ট ড. ডেরেক বকের নেতৃত্বে একটি শক্তিশালী উপদেষ্টা কমিটিও গঠন করা হয়। এ ধরনের খ্যাতনামা ব্যক্তিদের ব্র্যাকের বিশ্ববিদ্যালয় প্রতিষ্ঠার উদ্যোগের সঙ্গে সম্পৃক্ত করার মধ্য দিয়ে আবেদ ভাইয়ের আরেকটি অনন্য গুণের পরিচয় পাওয়া যায়। সেটি হলো, প্রতিটি কর্মকাণ্ডে ওই বিষয়ে বিশ্বের বিভিন্ন দেশের খ্যাতনামা ব্যক্তিদের চিহ্নিত করে তার ভিশন বাস্তবায়নে সহায়তা করতে তাদেরকে রাজি করানো। 

২০০০ সালের অক্টোবর মাসে একদিন ফারুক ভাই ফোন করে জানালেন, তিনি আবেদ ভাইকে নিয়ে আমার বাসায় আসবেন। ফারুক ভাইয়ের সঙ্গে আমাদের পারিবারিক সম্পর্ক ছিল। আমি তাদের দু'জনকে আমার বাসায় স্বাগত জানালাম। তারা এসে ব্র্যাক ইউনিভার্সিটির জন্য কী কী উদ্যোগ নিয়েছেন সে সম্পর্কে আমাকে বললেন এবং অনুমোদনের জন্য শিক্ষা মন্ত্রণালয়ে যে আবেদন করা হয়েছে, তার অগ্রগতি সম্বন্ধে অবহিত করলেন। আলোচনার শেষ পর্যায়ে আমাকে এই ইউনিভার্সিটির উপাচার্যের দায়িত্ব গ্রহণ করার প্রস্তাব দেওয়া হলো। আমি সরাসরি সম্মতি না দিয়ে একটু সময় নিলাম।

তখন পর্যন্ত আমার সারা জীবন কেটেছে বুয়েটে শিক্ষকতায়। বুয়েটে উপাচার্যের দায়িত্ব নেওয়ার জন্য সরকারের একাধিকবারের অনুরোধ আমি প্রত্যাখ্যান করেছি। এ ছাড়া দেশের প্রতি আমার দায়বদ্ধতার কথা ভেবে দেশের বাইরে কাজ করার অনেক সুযোগ আমি প্রত্যাখ্যান করেছি। তবে সুযোগ পেলে একটা উচ্চমানের নতুন বিশ্ববিদ্যালয় গড়ার স্বপ্নও আমার ছিল। চিন্তা করলাম কিছু দিন। ভেবে দেখলাম দেশের বিদ্যমান রাজনৈতিক পরিবেশে পাবলিক বিশ্ববিদ্যালয়গুলোকে নতুন করে ঢেলে সাজানো বেশ দুরূহ কাজ। তবে বেসরকারি বিশ্ববিদ্যালয়ে সিদ্ধান্ত গ্রহণে স্বাধীনতা পেলে এবং অর্থায়নের নিশ্চয়তা পেলে কাজটা সম্ভব হতে পারে। 

ব্র্যাকের কথা, এর প্রচার-প্রসারের কথা চিন্তা করলাম। পরিকল্পনা অনুযায়ী ব্র্যাক একটি বিশ্বমানের ইউনিভার্সিটি করছে। সুতরাং আমার সম্মতির কথা জানিয়ে দিলাম। ২০০১ সালের ২৭ ফেব্রুয়ারি ইউনিভার্সিটির প্রজেক্ট হেড হিসেবে দায়িত্ব পালনরত মুহাম্মদ সহুল আফজাল আমাকে জানালেন, মন্ত্রণালয় থেকে বিশ্ববিদ্যালয়ের অনুমোদন পাওয়া গেছে। ১ মার্চ ব্র্যাক ইউনিভার্সিটির কার্যক্রম শুরু হবে। 

পরদিনই আমি বুয়েটে ছুটির দরখাস্ত করি এবং ছুটি মঞ্জুর হয়। ১ মার্চ ব্র্যাক ইউনিভার্সিটির উপাচার্য হিসেবে দায়িত্ব গ্রহণ করি। মাত্র ছয় সপ্তাহ পর ২০০১ সালের ১৫ এপ্রিল প্রথম ব্যাচে ৮০ জন ছাত্রছাত্রী নিয়ে ব্র্যাক ইউনিভার্সিটির যাত্রা শুরু হয়। এর আগে অবশ্য আবেদ ভাইয়ের সঙ্গে ঘন ঘন সভা করতে হয়েছে। সাক্ষাৎকার নিয়ে বিভাগীয় প্রধানদের নিয়োগ দেওয়া, ব্র্যাক ইউনিভার্সিটির বিভিন্ন কমিটি যেমন একাডেমিক কাউন্সিল, সিন্ডিকেট গঠন এবং এগুলোতে বিশ্ববিদ্যালয়ের বাইরের কাকে কাকে নেওয়া যায় এসব প্রসঙ্গে আবেদ ভাইয়ের সঙ্গে আলাপকালে আমি বিভিন্ন বিষয়ে তার গভীর জ্ঞান এবং সিদ্ধান্ত গ্রহণে বিচক্ষণতার পরিচয় পাই। 

এভাবে কেটে যায় ৯টি বছর। এই সময়ে ব্র্যাক ইউনিভার্সিটির উপাচার্য হিসেবে বিভিন্ন আনুষ্ঠানিক সভা ছাড়াও অনানুষ্ঠানিক আলোচনায় প্রতি সপ্তাহে তার সঙ্গে দেখা হতো। সাধারণত সপ্তাহের একটি নির্দিষ্ট দিনে তার অফিসে আবেদ ভাই, ফারুক ভাই ও আমি মধ্যাহ্নভোজে মিলিত হতাম। এই মধ্যাহ্নভোজে বিশ্ববিদ্যালয়ের অনেক সমস্যা নিয়ে আলোচনা হতো এবং সমাধানের দিকনির্দেশনাও পেয়ে যেতাম। তার অনেক দিনের লালিত স্বপ্ন ব্র্যাক ইউনিভার্সিটি আর তাই এর উন্নয়নের ব্যাপারে তার আগ্রহ সবসময়ই লক্ষ্য করেছি।

আমাদের দেশের অনেক ছেলেমেয়ে স্নাতক ডিগ্রি নেওয়ার লক্ষ্যে বিদেশে পড়াশোনার সুযোগ লাভের জন্য চেষ্টা চালিয়ে যায়। দেশের একটি ইউনিভার্সিটিতে সেই মানের লেখাপড়ার সুযোগ সৃষ্টি করাই ছিল ব্র্যাক ইউনিভার্সিটির লক্ষ্য। আবেদ ভাইয়ের সহায়তায় আমরা কয়েক বছরের মধ্যেই ব্র্যাক বিশ্ববিদ্যালয়কে একটি শীর্ষস্থানীয় বিশ্ববিদ্যালয় হিসেবে প্রতিষ্ঠা করতে সক্ষম হই। এ ছাড়া দেশের সুবিধাবঞ্চিত পরিবারের ছেলেমেয়েদের জন্যও উচ্চশিক্ষার সুযোগ সৃষ্টি সম্ভব হয়। 

লক্ষণীয়, গত প্রায় এক দশক ছিল আবেদ ভাইয়ের জন্য সারাবিশ্বের স্বীকৃতি ও পুরস্কার লাভের সময়। স্বীকৃতি হিসেবে যুক্তরাজ্য ও ব্রিটিশ কমনওয়েলথ সদস্য দেশগুলোর নাগরিকদের জন্য 'স্যার' উপাধি একটি বড় প্রাপ্তি। আবেদ ভাই তার কাজের স্বীকৃতি হিসেবে 'স্যার' উপাধিসহ বিশ্বের বড় বড় যত পুরস্কার আছে, তার প্রায় সবগুলোই পেয়েছেন। অন্যদিকে বিশ্বের শ্রেষ্ঠ বিশ্ববিদ্যালয়গুলো থেকে তিনি সম্মানসূচক ডিগ্রি লাভ করেছেন। একটি বিষয় দেখেছি, তিনি যা বলেন, তা করেন এবং ওই বিষয়ে সহায়তার জন্য বিশ্বের শ্রেষ্ঠ ব্যক্তি ও প্রতিষ্ঠানকে নিয়ে আসেন। তিনি সমস্যা উত্তরণের সঠিক সিদ্ধান্ত গ্রহণে কুশলী। যেমন_ সিদ্ধান্ত হলো, ব্র্যাক ইউনিভার্সিটি জেমস পি গ্রান্ট স্কুল অব পাবলিক হেলথ প্রতিষ্ঠা করবে। আবেদ ভাইয়ের উদ্যোগে হার্ভার্ড, কলাম্বিয়া, জন হপকিন্স ও লন্ডন স্কুল অব হেলথ অ্যান্ড হাইজিন_ বিশ্বের এসব নামকরা শিক্ষা প্রতিষ্ঠান সম্পৃক্ত হলো। একইভাবে ইনস্টিটিউট অব গভর্ন্যান্স স্টাডিজ বা আইজিএসের বেলায় কেনেডি স্কুল অব গভর্ন্যান্স, হার্ভার্ড ও এনইউএস-সিঙ্গাপুরের মতো শীর্ষস্থানীয় প্রতিষ্ঠানের সহায়তা নেওয়া হয়েছিল। 

আবেদ ভাই শুধু পরিকল্পনা করেন না, তার বাস্তবায়নও করেন। তারই পরিকল্পনায় শুরু হয় ব্র্যাক ইউনিভার্সিটি ইনিশিয়েটিভ ফর লার্নিং অ্যান্ড ডেভেলপমেন্ট (বিইউআইএলডি)। এর কৌশলগত পরিকল্পনা তারই উদ্যোগে তৈরি হয়। ব্র্যাক ব্যবস্থাপনা, বিশ্ববিদ্যালয়ের বিভিন্ন পর্যায়ের কর্মকর্তা ও শিক্ষকমণ্ডলীর সক্রিয় অংশগ্রহণে এবং শিক্ষকমণ্ডলী ও শিক্ষার্থীদের মতামত নিয়ে এই জাতীয় একটি participatory planning ওই সময়ের জন্য ছিল ব্যতিক্রমধর্মী উদ্যোগ। 

আমার কাছে আবেদ ভাই একজন আলোকিত মানুষ। তিনি শুধু স্বপ্ন দেখেন না। দূর সীমানায় একাগ্রচিত্তে দৃষ্টি নিবদ্ধ করে তিনি সমাধানের পথ খোঁজেন। স্বপ্নকে সার্থক রূপ দেওয়ার নিরন্তর চেষ্টা করেন এবং সফল হন।

একটা কবিতা শুনেছিলাম, কবি আবু জাফর ওবায়দুল্লাহর লেখা, যার শুরুটা ছিল_ 'আমি কিংবদন্তির কথা বলছি, আমি আমার পূর্বপুরুষের কথা বলছি...।' আমার মনে হয়, বহু বছর পরে আজকের এই আমরা যখন থাকব না, ভবিষ্যতের তরুণ সমাজ যখন এই প্রজন্মের কথা পড়বে বা জানতে চাইবে, তখন 'স্যার ফজলে হাসান আবেদ' তাদের কাছে কিংবদন্তির নায়ক হিসেবে বেঁচে থাকবেন । 

